SKRIFTLIG FORESPØRGSEL E-0595/00

af Helmuth Markov (GUE/NGL) til Kommissionen

(29. februar 2000)

Om: Det tyrkiske parlaments misbrug af donationer til jordskælvsofre

Den tyrkiske avis Hurriyet skrev den 22.1.2000, at midler fra fonde for jordskælvsofrene er blevet brugt til at købe 35 biler af mærket Renault Laguna til medlemmer af det tyrkiske parlament til et beløb af 500 mia. tyrkiske lira.

Har Kommissionen kendskab til, hvordan Den Europæiske Unions midler er blevet anvendt, i hvilke fonde de er blevet indbetalt, og om det kan udelukkes, at disse midler er blevet misbrugt og anvendt til andre uvedkommende formål, herunder eventuelt også til ovennævnte formål?

Svar afgivet på Kommissionens vegne af Poul Nielson

(19. april 2000)

Den 17. august 1999 ramte et større jordskælv området omkring Marmarahavet i Tyrkiet. Gennem ECHO Fællesskabets Kontor for Humanitær Bistand reagerede Kommissionen øjeblikkeligt ved at træffe to særskilte finansieringsafgørelser på hver 2 mio. EUR. Den 12. november 1999 ramte et andet større jordskælv Tyrkiets Bolu-region. På ny reagerede Kommissionen ved at bevilge et beløb på 3 mio. EUR. Den 20. december 1999 vedtog Kommissionen en afsluttende finansieringsafgørelse på 23 mio. EUR, hvorved den samlede bevilling, der skulle forvaltes af ECHO til fordel for jordskælvsofre i Tyrkiet, nåede op på 30 mio. EUR.

Med hensyn til den avisartikel, som det ærede medlem nævner, har Kommissionen ikke haft mulighed for at stifte bekendskab med den. Men under alle omstændigheder foreligger der ingen beviser for, at de donationer, der omhandles i artiklen, stammer fra Fællesskabets midler. Det bør betones, at ingen af de kontrakter, der er indgået med ECHO-partnere i Tyrkiet, indebærer ydelsen af motorkøretøjer til regeringsembedsmænd.

Det vil nok være nyttigt at erindre om de forskellige sikkerhedsforanstaltninger, der træffes med henblik på at mindske faren for misbrug af midlerne.

ECHO's programmer i Tyrkiet indebærer levering af midlertidige boliger, uddeling af medicin og pakker med sundhedsartikler, ydelse af krisehjælp og rådgivning om katastrofeberedskab. ECHO arbejder på grundlag af en rammeaftale om partnerskab (FPA) med organisationer, der bl.a. tæller ikke-statslige organisationer (NGO'er), FN-instanser og Røde Kors og Røde Halvmåne.

Partnerne forventes at have erfaring med ydelse af humanitær bistand, og de skal opfylde de kriterier, der er skitseret i Rådets forordning nr. 1257/96 af 20. juni 1996 om humanitær bistand(1), så de er kvalificerede til at indgå i en FPA. ECHO øremærker bevillingerne til partnere på grundlag af projektforslag. Efter at disse projektforslag er godkendt, indgås der kontrakter med partnerne, der sætter navn på de enkelte arbejdsopgaver, der skal udføres. I henhold til kontraktbestemmelserne har partnerne forbud mod at afvige fra de foranstaltninger, der er omhandlet i de operative kontrakter. Hvis der sker en afvigelse, kan det medføre krav om tilbagebetaling af midlerne. Derudover, og i overensstemmelse med den finansforordning, der finder anvendelse på Fællesskabernes almindelige budget, skal de humanitære organisationer give Kommissionens afdelinger eller en hvilken som helst anden organisation, der har fået mandat af Kommissionen, samt Revisionsretten adgang til deres regnskaber på et hvilket som helst tidspunkt. Fakturaer, der godtgør de udgifter, der er afholdt under gennemførelsen af et program, skal opbevares i partnernes hovedsæde i et tidsrum af fem år, så de kan stilles til rådighed for eventuelle revisioner.

I forbindelse med de fleste kriser, der kræver humanitær bistand, satser ECHO også på faglig bistand med henblik på den daglige overvågning af programmerne og regelmæssig rapportering herom til ECHO's hovedkvarterer. Dette er også tilfældet med Tyrkiet, hvor ECHO har et kontor i Istanbul. Partnerne anmodes tillige om at indsende periodiske rapporter under gennemførelsen af en kontrakt. De ovenfor skitserede kontroller og revisioner tjener alle samme formål, nemlig at sikre i så vid udstrækning som muligt, at de humanitære bistandsprogrammer udføres på en finansiel forsvarlig måde.

For at det ærede medlem kan få en fyldestgørende oversigt over Fællesskabets aktuelle indsats i tilknytning til jordskælvene i Tyrkiet skal sluttelig nævnes det initiativ, som Den Europæiske Investeringsbank for nylig har taget.

Rådets afgørelse nr. 1999/786/EF af 29. november 1999 rummer bestemmelser om ydelse af en fællesskabsgaranti til Den Europæiske Investeringsbank (EIB) mod tab i forbindelse med lån ti projekter til genopbygning af de jordskælvsramte områder i Tyrkiet(2). Denne garanti dækker EIB-lån op til 600 mio. EUR over en treårsperiode til investeringsprojekter til udskiftning, udbedring og genopbygning af overfladeinfrastruktur og underjordisk infrastruktur, industrianlæg, SMV samt byinfrastruktur og boliger. Det første rammelån, der androg 450 mio. EUR, blev undertegnet i februar 2000.

(1) EFT L 163 af 2.7.1996.

(2) EFT L 308 af 3.12.1999.